Det kan være vanskeligt at se, præcis hvad der er foran en onsdag morgen i Nordjylland. Over hele landsdelen melder DMI om tæt tåge fra morgenstunden og frem til formiddagen, og derfor har de sendt et varsel ud om voldsomt vejr i hele Nordjylland. Det er DMI’s forventning, at tågen vil være tæt i Nordjylland frem til klokken 10 onsdag formiddag. Den tætte tåge betyder, at der mange steder kan være en sigtbarhed på under 100 meter, og det kan give problemer i trafikken. - Tæt tåge eller rimtåge kan forårsage en forøget risiko for trafikuheld. Kør forsigtigt, og vær opmærksom på, at transporttiden kan være længere end normalt, skriver DMI på deres hjemmeside. TV2 Vejret melder også om tæt tåge og rimtåge onsdag morgen med temperaturer under frysepunktet flere steder i Nordjylland. - Der er rigtig dårlig sigtbarhed, der meldes om mellem 50 og 100 meter de fleste steder, det er generende for trafikken – både sigtbarheden og også, at vi er under frysepunktet og den her rimtåge kan sætte sig, så der også kan være glat, siger Jens Ringgård fra TV2 Vejret. Mens der ikke meget tåge fra morgenstunden i Nordjylland, så er der ikke meget vind, og det betyder, at der ikke er meget hjælp fra vejrguderne til at få fjernet tågen. Hos Nordjyllands Politi kan de indtil videre melde om en rolig morgen, hvor tågen indtil videre ikke har været medvirkende til, at der er opstået uheld i trafikken. - Indtil videre har vi ingen problemer med tågen heroppe, siger Karsten Højrup, der er vagtchef ved Nordjyllands Politi. I eftermiddag forsvinder tågen, og solen vil igen kigge frem med tocifrede temperaturer.

Opsummering:
Onsdag morgen vågner hele Nordjylland op til tæt tåge.